钦定古今图书集成/理学汇编/文学典/第197卷 > 《与刘苏州书》前人
## 钦定古今图书集成/理学汇编/文学典/第197卷 > 《与刘苏州书》前人

梦得阁下：前者枉手札数幅，兼惠答忆春草报白君
已下五六章，发函披文而后，喜可知也。又覆视书中，
有攘臂痛拳之戏，笑与抃会，甚乐甚乐！谁复知之？因
有所云续前言之戏耳，试为留听。仆与阁下在长安
时合所著诗数百篇，题为《刘白唱和集》卷上下。去冬，
梦得由礼部郎中集贤学士迁苏州刺史。冰雪塞路，
“自秦徂吴，仆方守三川，得为东道主。阁下为仆税驾
十五日，朝觞夕咏，颇极平生之欢。各赋数篇，视草而
别。”岁月易迈，行复周星，一往一来，忽又满箧。诚知丑
老冗长，为少年者所嗤。然“吴苑洛城，相去二三千里，
舍此何以启齿而解颐哉？”嗟乎！微之先我去矣，诗敌
之勍者，非梦得而谁？前后相偿，彼此非一。彼虽无虚
可击，此亦非利不行。但止交绥，未尝失律。然新隽之
句，警策之篇，多因彼此唱和中得之，他人未尝能发
也。所以辄自爱重，今复编而次焉，以附前集，合成三
卷。题此卷为“下”，迁前下为中，命曰《刘白吴洛寄和卷》，
自太和六年冬送梦得之任之作始，居易顿首。